Smart Guys.
23.
Wen you sit down fo eat Wit one importan govmen guy, You betta look an see How come he put all da grinds in front you. 
If you da kine guy dat like pig out, Eat ony litto bit, no eat plenny. 
No ack jalike you like pig out On all da fancy kine stuff he put in front you, Cuz maybe da guy like bulai you. 
No go work hard fo come rich! Be smart an take um easy. 
You look litto bit at rich kine stuffs An dey disappea, Da rich kine stuff, jalike one eagle dat get wing An fly away to da sky. 
Wen one guy dat like get eryting, Tell you fo come his place fo grind, No go pig out All da fancy kine stuff he put in front you. 
Cuz dat kine guy, Wen he tell you, “Eat up! Drink plenny!” Inside him, he tink all da time, “How much I gotta pay fo dis guy, aah?” He no tink bout you. 
Da litto bit you eat, You goin bahf um back up. Da nice tings you tell da guy, Ony wase time. 
No say notting To da kine guy dat tink he too smart But yet he not too smart, Cuz you know wat fo do erytime. But you talk to him lidat, He goin ack jalike wat you tell no mean notting. 
No go move da stone Dat yoa ancesta guys wen put Fo mark wea dea land stay. No try fo take ova da fields Dat some kids own Cuz dea faddah guy mahke awready, 
Cuz God, he da One get da kuleana Fo take kea dem, An he real strong. He goin talk to da judge fo dem, An agains you. 
Wen somebody like teach you Da right way fo live, Lissen plenny bout wat dey tell! Wen somebody talk Bout stuff you need fo know, Lissen wat dey tell! 
Wen da kids need learn How fo live da right way, No hold back. Mo betta dea okole sore, Den bumbye dey get cut off from God foeva. 
You da one fo punish um. Bumbye you da one can get um outa trouble Fo dem no mahke. 
Eh my boy, if inside you You know wat fo do erytime, Den I goin stay real good inside too. 
Goin make me feel real good inside Wen I hear you talk bout wass right. 
No look wat da bad kine guys do, An make jalike you like do Wateva dey stay do. Mo betta, go all out all da time Fo show plenny respeck fo Da One In Charge. 
Cuz fo shua, bumbye, Wen you come ol, yoa life goin be good. Da tings you stay wait fo get, You know you goin get um. 
Eh my boy, lissen good! Go come da kine guy Dat know wat fo do erytime! Make shua Da way you live, stay good! 
No come jalike some a da guys Dat suck um up too much erytime, O dat pig out to da max. 
Cuz anybody go suck um up an pig out too much, In da end, dey no goin get notting— Dey goin use ony da kine clotheses dat look jalike rags, Cuz dey like sleep all da time. 
Lissen good to yoa faddah guy, Cuz he da One wen give you yoa life. An wen yoa muddah come ol, No make jalike she not importan. 
Go learn wass true, jalike you buying um. But no throw way wass true, jalike you selling um. Learn how fo know wat fo do erytime, An how fo live da way you suppose to live, An how fo undastan stuff. 
Wen somebody boy do wass right, His faddah guy goin feel real good inside. Dat guy dat get one kid Dat know wat fo do erytime, He goin dance an sing cuz a dat. 
Good, yoa faddah-muddah guys like dance an sing lidat! An da one dat wen born you, I like her feel good inside bout you. 
Eh my boy, let me teach you how fo tink good! Wen you watch how I stay live, I like you stay real good inside bout wat you see. 
Cuz da wahines dat fool aroun fo money, An da wahines dat awready stay marry odda guys, Goin make trouble fo you! If you hang aroun wit dem, Jalike you goin fall down inside one deep hole An no can get outa dea. 
Dat kine wahine, Dey wait fo jump you Jalike da steala guys, An dey erytime make mo an mo guys Broke up wit dea wife. 
Who yell “Bummahs”?! Who get sore head?! Who like beef all da time?! Who grumble?! Who get cut an donno how come?! Who get red eye?! 
Da peopo dat suck um up till late, Cuz dey go all ova fo check out Da diffren kine wine wit spice. Dey da ones get hard time. 
No look da kine wine dat make you like go suck um up. No matta look nice an red, An look sparkly inside da wine glass, An go down real easy, 
Cuz bumbye, goin bite you jalike one snake, An fill you up wit poison, Jalike da kine snake dat kill you! 
Inside yoa head, You see any kine stuff Dat you no can handle, An yoa head goin make you talk like you pupule. 
You goin feel jalike you stay trying fo sleep Inside one boat inside da middo a da ocean, An stay laying on top da mast! 
You goin talk lidis: “Da buggahs, dey wen wack me, But I no feel sore! Dey wen bus me up, An I neva know! Wen I wake up, I goin get anodda drink!” 
