Jesus Show.
7.
Afta dat, jalike one dream, I see four angel guys stan by da four cornas a da earth. Dey stay hold back da four winds so dey no can blow on top da land o da ocean o on any tree. 
Den I see anodda angel guy stay come up from da east. He get one ting fo make one mark on top peopo, from da God dat stay alive. Wit one loud voice he call out to da four angel guys dat get da powa fo jam up da land an da ocean. 
He tell dem, “Eh! No jam up da land o da ocean o da trees! Wait till afta we put da mark from oua God on top da forehead a da peopo dat work fo him dat stay alive!” 
Den I hear how plenny peopo get God mark on top dea forehead. Was 144,000 peopo from inside all da Israel ohana: 
From da Judah ohana, 12,000 get God mark. From da Reuben ohana, 12,000 get God mark. From da Gad ohana, 12,000 get God mark. 
From da Asher ohana, 12,000 get God mark. From da Naftali ohana, 12,000 get God mark. From da Manassah ohana, 12,000 get God mark. 
From da Simeon ohana, 12,000 get God mark. From da Levi ohana, 12,000 get God mark. From da Issakar ohana, 12,000 get God mark. 
From da Zebulun ohana, 12,000 get God mark. From da Joseph ohana, 12,000 get God mark. From da Benjamin ohana, 12,000 get God mark. 
Afta dat, jalike one dream, I look, an dea in front me had uku plenny peopo! Had so plenny dat no can count um. Dey come from all da countries, all da ohanas, all da diffren peopos, an all da language all ova da world. Dey stay stan in front God throne, an in front da Bebe Sheep Guy. Dey wear white kine clotheses, an dey hold branches from da palm tree. 
Wit one loud voice dey tell, “Oua God an da Bebe Sheep Guy, Dey sit on top da throne. An dey da One dat take us outa da bad kine stuff we stay in.” 
All da angel guys stay stan aroun God throne, an aroun da older leada guys, an aroun da four tings dat stay alive an go ery place God go. Dey all go down an put dea face on top da groun in front God throne, an dey show God love an respeck. 
Dey tell, “Dis fo shua! God, we talk good bout you, You awesome! You know wat fo do erytime! Mahalo plenny! We get plenny respeck fo you! You get all da powa! You mo strong den anybody! You stay lidat foeva an eva! Dass fo shua!” 
Den one a da older leadas aks me, “Eh! Who da guys wit da white clotheses? An wea dey come from?” 
I tell him, “Mista, I donno. But you know!” He tell, “Dis all da peopo dat come out from da big trouble. Da Bebe Sheep Guy, he make um clean inside, cuz he wen bleed an mahke fo dem. Dey all clean inside, jalike wen peopo wash dea clotheses clean, an make um come white. 
“Dass why dey stay in front God throne, An work fo him all da time inside his temple. God da One dat stay sit on top his throne, An he goin take kea dem, Cuz he stay dea wit dem. 
Dey no goin eva come hungry o thirsty one mo time! Dey no goin eva get burn from da real hot sun no moa! 
Cuz da Bebe Sheep Guy Dat sit in da middo a da throne, He goin take kea dem Jalike one sheep farma dat take kea his sheeps. He goin bring dem by da puka Fo da watta dat make peopo get life fo real kine. An God goin wipe away all dea tears from dea eyes.” 
