Songs.
136.
All you guys! Tell good tings Bout Da One In Charge, cuz he good, Cuz he stay tight wit his peopo foeva! 
From all da odda gods, God, he da importan one. So tell good tings Bout Da One In Charge, Cuz he stay tight wit his peopo foeva! 
From all da bosses, He da Boss dat get da powa. So tell good tings Bout Da One In Charge, Cuz he stay tight wit his peopo foeva! 
Da One In Charge, he da ony one Dat do big an awesome kine tings, Cuz he stay tight wit his peopo foeva! 
Cuz he erytime undastan wat fo do, Dass how he wen make da sky, Cuz he stay tight wit his peopo foeva! 
He wen spread out da groun Mo high den da watta, Cuz he stay tight wit his peopo foeva! 
Da One In Charge, he da one Dat wen make da big lights in da sky, Cuz he stay tight wit his peopo foeva! 
He put da sun in charge a da day time, Cuz he stay tight wit his peopo foeva! 
He put da moon an stars In charge a da nite time, Cuz he stay tight wit his peopo foeva! 
Da One In Charge, he wen kill Da numba one boys fo da Egypt peopo, Cuz he stay tight wit his peopo foeva! 
Same time, he da One Dat wen pull out da Israel peopo From da Egypt peopo, Cuz he stay tight wit his peopo foeva! 
He wen use his powa From his strong arm Fo do all dat, Cuz he stay tight wit his peopo foeva! 
Da One In Charge, He wen split da Red Sea, Cuz he stay tight wit his peopo foeva! 
He wen make da Israel peopo go Right thru da middo, Cuz he stay tight wit his peopo foeva! 
He wen wipe out da Pharaoh guy An his army guys inside da Red Sea, Cuz he stay tight wit his peopo foeva! 
Da One In Charge, He wen take his peopo Thru da boonies wea nobody live, Cuz he stay tight wit his peopo foeva! 
Da One In Charge, he da one Dat wen wack big kings, Cuz he stay tight wit his peopo foeva! 
He wen kill kings dat get plenny powa, Cuz he stay tight wit his peopo foeva! 
One a dem, Sihon, Da king fo da Amor peopo, Cuz he stay tight wit his peopo foeva! 
He wen kill anodda one, Og, Da king fo da Bashan peopo, Cuz he stay tight wit his peopo foeva! 
He wen take dea land An give um to da Israel peopo, Cuz he stay tight wit his peopo foeva! 
Da land wen come da property Fo us Israel peopo, Cuz us his worka guys, Cuz he stay tight wit his peopo foeva! 
Us was nobody, but Da One In Charge Neva foget us guys, Cuz he stay tight wit his peopo foeva! 
He wen get us outa trouble From da ones dat stay agains us, Cuz he stay tight wit his peopo foeva! 
Da One In Charge, he da One give food To eryting dat stay alive, Cuz he stay tight wit his peopo foeva! 
Tell good tings Bout da God dat stay in da sky, Cuz he stay tight wit his peopo foeva! 
