Jesus Guys.
22.
Paul tell, “My braddahs an faddahs, lissen me! I like tell dis fo show proof bout me.” 
Wen dey hear dat he talk da local language to dem, den dey pau yell, an lissen. Den Paul tell, 
“I one Jew guy. I born Tarsus town, Cilicia side. But I grow up ova hea inside Jerusalem. I go school, an Gamaliel was my teacha. I learn all da stuff from oua ancesta guys rules, an I go all out fo God jalike all you guys dat stay hea now. 
Da peopo dat stay tight wit dis message bout Jesus, I wen make um suffa an kill um. I bus da guys an da wahines an throw um inside da jail. 
Da Main Pries Guy an all da main leada guys, dey can tell you guys dat I no bulai. I even get lettas from dem fo da Jew guys Damascus side, dat tell I get da right fo bring back Jesus guys to Jerusalem, fo throw um inside da jail an make um suffa. An I wen go ova dea fo do dat. 
“Den wen almos noon time, I come nea Damascus. Right den an dea had one big light from da sky dat flash aroun me. 
I fall down on top da groun, an I hear one voice dat tell me, ‘Saul! Saul! How come you make me suffa?’ 
I tell, ‘Who you, Boss?’ He tell, ‘Dis me, Jesus from Nazaret, da guy you make suffa.’ 
Da guys dat wen go wit me see da light, but dey neva hear da voice dat talk to me. 
I tell, ‘Wat I gotta do, Boss?’ An Da One In Charge tell me, ‘Stan up an go Damascus. Ova dea dey goin tell you all da stuff you gotta do.’ 
My frenz take my hand an lead me inside Damascus cuz da light stay real bright. Az how I come blind an no see notting. 
“One guy name Ananias come by me. He go all out fo do all da stuff da Rules From God tell um fo do, an all da Jew guys ova dea get respeck fo him. 
He stan by my side, an tell, ‘Braddah Saul, you can see now!’ An right den an dea, I can see him. 
He tell, ‘Da God dat us guys an oua ancesta guys pray to, he wen pick you fo know wat he like do, an fo see Christ, da Guy Dat Stay Do Wass Right, an fo hear wat he tell. 
You goin be da one fo tell all da peopo wat you wen see an hear bout him. 
An now, wat you stay waiting fo? Stan up, get baptize. An all da bad kine stuff you wen do, Da One In Charge goin clean um up an throw um away cuz you aks him fo help you.’ 
“I go back Jerusalem, an I stay pray inside da temple. I see someting jalike one dream, an see Da One In Charge talking. 
He tell me, ‘Hurry up! Go way from Jerusalem right now cuz dey no goin like da stuff you tell bout me!’ 
I tell him, ‘Eh Boss, dey know I wen go from one Jew church to anodda fo throw da peopo dat stay trus you inside jail, an bus um up. 
An wen dey kill da guy Stephen dat talk fo you, I wen stan dea an tell um, “Dass good!” an I take kea da clotheses fo da guys dat kill him.’ 
But Da One In Charge tell me, ‘Go! I goin sen you far away by da diffren peopos dass not Jew guys.’” 
Da peopo lissen Paul till he tell dat. Den dey start fo yell, “Kill um! Mo betta he no stay no moa!” 
Dey yell, an wave dea coats aroun, an throw dus from dea clotheses up in da air. 
Da main captain fo da Rome army guys tell his guys fo take Paul inside da army place. Da captain tell um fo whip him real hard, an fo make him talk fo da captain know how come da peopo yell at him lidat. 
Wen dey stretch him out fo whip him real hard, Paul tell da captain dat stay dea, “Dis okay in da rules fo da Rome peopo? Fo you whip one guy dat get da same rights jalike da Rome peopo? Even one guy dat neva do notting wrong?” 
Wen da captain hear dat, he go an tell da main captain, “Wat you goin do? Dis guy get da same rights jalike da Rome peopo!” 
Da main captain go by Paul an tell, “Eh, tell me, you get da same rights jalike one Rome guy, o wat?” Paul tell, “Dass right.” 
Den da main captain tell, “I wen pay plenny money fo get da same rights jalike one Rome guy.” Paul tell, “But me, I wen born wit da same rights jalike one Rome guy.” 
Right den an dea da guys dat start fo make him talk go outside. Da main captain, he come sked wen he find out dat he wen tie up Paul wit chains, an Paul one guy dat get da same rights jalike one Rome guy. 
Da nex day, da main captain like find out fo real kine how come da Jew guys poin finga Paul. He let him go outa jail, an tell da Main Pries guys an all da main leada guys fo come togedda. Den he bring Paul an put him in front dem. 
