Luke.
12.
Bumbye uku plenny peopo come togedda, so plenny dat dey even step on top each odda. Jesus start fo talk to his guys firs. He tell, “Watch out fo da Pharisee guys, cuz dey teach one ting an do anodda. So make shua you no come jalike dem. Dey jalike da yeast fo make bread—ony need litto bit yeast fo change da whole bread. 
Cuz you know, eryting dat stay unda one cova, da peopo goin see um, an eryting dat stay hide, dey goin find out. 
Wateva you tell in da dark, dey goin hear um wen come light. Wateva you wispa in somebody ear behind one door dat stay close, somebody goin yell um from da top a da house. So, no teach one ting an do anodda.” 
“My frenz, I stay tell you, no sked da guys dat can kill yoa body, but afta dat, dey no can do notting mo worse den dat. 
But I show you who fo come sked bout—betta come sked a God, cuz he can kill yoa body an den he get da powa fo throw you inside Hell. Yeah, I tell you, he da One you gotta come sked bout! 
Five sparrows cost ony two cents, aah? But yet God no foget even one a dem. 
God, he even know how much hairs you get on top yoa head. Fo him, you guys no need come sked, cuz you worth mo den plenny sparrows. 
“I stay tell you guys, whoeva tell in front da peopo dat he my guy, I goin tell in front God angel guys dat I know dat guy fo real kine, cuz I da Fo Real Kine Guy. 
But da guy dat tell in front da peopo dat he no like be my guy, I goin tell in front God angel guys dat he not my guy. 
“Whoeva talk bad bout me, da Fo Real Kine Guy, God goin let dem go an hemo da shame fo dat. But whoeva talk bad bout da Good An Spesho Spirit, God no goin let dem go an hemo da shame fo dat. 
“Wen dey bring you guys in front da Jew church peopo, o in front da leada guys, o da guys dat get plenny powa, no worry wat you goin tell. 
Cuz dat time da Good An Spesho Spirit goin tell you guys wat fo tell.” 
Get plenny peopo ova dea, an one guy tell Jesus, “Teacha, tell my braddah he gotta half half da stuff oua faddah wen leave us wen he mahke, an give me my share.” 
Jesus tell, “Eh, who wen give me da right fo judge dat, o fo half half da stuff an give you yoa share an yoa braddah his share?” 
Jesus tell da peopo, “Watch out! Make shua you no try get eryting fo ony you, cuz if you get plenny stuffs, dat no mean you goin live fo real kine!” 
Den Jesus tell one story fo teach um: “One rich guy get one land, an he get plenny wheat. 
He tink, ‘Wat I goin do? I no mo place fo store my wheat an odda stuffs. 
I know wat I goin do! I goin bus up my store houses an make um mo big, an inside I goin store all my wheat an odda stuffs. 
Den I goin tell, “Eh, fo shua I one lucky guy! I get plenny good stuffs store up fo long time. Az why I can take it easy, an eat an drink an party up!” ’ 
But God tell, ‘Eh brah! Wat you tinking! Tonite you goin mahke! Den who goin get all da stuffs you wen stack up?’ 
“Dass wat goin happen to all da peopo dat pile up big stack stuffs ony fo dem, but God see um jalike dey no mo notting.” 
Den Jesus tell his guys, “Dass why I stay tell you guys, no worry bout notting, how you goin live, wat you goin eat. No worry bout yoa body, wat you goin wear. 
Wat you figga? You live ony fo food? No way! An yoa body ony fo clotheses? Not even! 
Tink bout da birds dat fly inside da sky. Dey no plant seed o get one crop o put um inside da storage places, but God feed dem. An you guys worth mo plenny den da birds! 
Wat one a you guys can worry ony, an dat make you stay alive one mo hour? 
If you no can do dat, how come you worry bout da odda stuffs? 
Tink bout da flowas, how dey grow. Dey no work o make da clotheses dey wear. But I stay tell you, even King Solomon, wit all his awesome stuffs, neva get da kine awesome clotheses jalike da flowas. 
Da grass inside da field stay grow one day, an dey throw um on top da fire da nex day. Eh, God give da grass da kine clotheses jalike da flowas, so garans he goin give you guys clotheses even moa. You guys ony trus litto bit! 
So eh! No go worry bout wat you goin eat, o wat you goin drink. No worry bout um notting. 
All da diffren peopos dat donno God, dey try get all dat kine stuff. But yoa Faddah know dat you need all dat. 
Make God Da One In Charge a yoa life, cuz he da King, an he goin give you guys all dat kine stuff too. 
“You guys, you jalike bebe sheeps. No sked, cuz yoa Faddah da King like give you eryting he get. 
Sell eryting you get an give da money to da peopo dat no mo notting. Get da kine money bag dat no goin get puka. Make shua you get da importan kine stuff from God inside da sky, dat stay foeva. Da steala guy no can steal um ova dea, an da bugs no can eat um up. 
Cuz you know, wateva kine stuffs stay da mos importan fo you, dass wat you goin go all out fo tink bout. 
“Betta be ready, jalike you put on yoa clotheses an get ready fo work, an leave da light on, 
jalike da worka guys dat wait fo dea boss, wen he come back from da wedding luau. Wen he come knock da door, right den an dea dey open da door fo him. 
Wen da boss come back, goin be good fo da worka guys dat stay awake an watching. Dass right! An I like tell you guys dis too: Fo dem, da boss goin put on one worka clotheses, make his worka guys sit down at da table, an bring um food. 
Wen da boss come back, goin be good fo da worka guys dat stay ready, no matta he show up real late nite time. 
Lissen! If da guy inside da house know wat time da steala guy goin come, he no goin let um bus up da house. But if he donno, wat goin happen? 
So you guys too, you betta be ready, cuz I da Fo Real Kine Guy, an wen you figga dat I no goin come back, dass wen I goin come back!” 
Peter tell, “Boss, you stay tell dis story fo us guys o fo erybody?” 
Den Jesus Da One In Charge tell, “If get one luna guy dat smart an his boss trus him, dass da guy his boss goin put um in charge a da odda worka guys, fo give um dea food da right time. 
Wen da boss come back, dat luna guy goin stay good inside if he wen do wat da boss tell him fo do. 
Dass right! An I like tell you guys dis: Da boss goin put him in charge all his stuffs. 
But if da worka guy figga, ‘Long time my boss no come,’ an he beef da odda worka guys an da wahines, an he eat an drink an get piloot, 
da boss fo dat guy goin come back one day wen da luna guy figga he not goin come, an one time wen da luna guy donno. Da boss goin wipe out da luna guy an sen um away wea da peopo stay dat no trus God. 
“Da worka guy dat know wat his boss like, an no get ready fo do um, an no do wat da boss like him fo do, his boss goin punish him real hard. 
But da worka guy dat donno wat his boss like um fo do, so he do someting bad, his boss goin ony punish him litto bit cuz da guy neva know. So, if God give you eryting you need fo work fo him, you betta do one good job fo him. 
“I wen come fo bring fire on top da earth, an now I like da fire fo start. 
But firs I gotta suffa plenny, an I get hard time now till dat pau. 
You figga I come dis world fo help erybody come frenz an no fight? I no come fo dat, but fo make um go agains each odda. 
From now, goin get five peopo in one ohana dat stay fight each odda, three agains two, an two agains three. 
Dey goin stay agains each odda, da faddahs agains dea boys, an da boys agains dea faddahs, muddahs agains dea girls, an girls agains dea muddahs, muddah-in-laws agains dea daughtah-in-laws, an daughtah-in-laws agains dea muddah-in-laws.” 
Jesus tell da peopo, “Wen you spock one black cloud coming up, right den an dea you tell, ‘Goin rain,’ an dass wat happen. 
An wen you feel da kona wind blowing, you tell, ‘Goin come hot,’ an dass wat happen. 
You guys tell one ting an do anodda! You can figga wat goin happen from da earth an da sky. How come you no can figga da tings dat stay happen now?” 
“How come you no figga wat stay right fo you do? 
Wen you goin go in front da judge wit one guy dat stay agains you, try fo make good wit dat guy befo you go ova dea. Cuz if you no do dat, he goin drag you in front da judge, an da judge goin give you to da police, an da police goin throw you in prison. 
I tell you, you gotta pay eryting you owe befo you can come out.” 
