Love Song.
5.
Eh sistah! I stay come inside my garden, My bride, da one I love. I bring my myrrh, an my balsam spice too. I eat my honeycomb, an my honey too. I drink my wine, an my milk too. Frenz: Eh ma frenz! Eat an drink! You guys dat love each odda, drink plenny, Till you come full. 
I stay sleep, but inside, jalike az one dream dat I stay awake. Lissen up! Da one dat love me stay knocking! He tell, “Eh sistah! Honey Girl, open da door fo me! You jalike my dove. You perfeck! My head stay wet from da dew. My hair stay wet from da nite air.” 
I tink: “I wen take off my robe awready. I gotta put um back on one mo time, o wat?! I wen wash my feets. Now I gotta get um dirty one mo time, o wat?!” 
Da one dat love me wen put his hand thru da puka. Inside, my heart start fo poun fo him! 
I get up fo open da door fo da one dat love me fo come inside. My hands drip wit da myrrh perfume. My fingas get da myrrh perfume running down um, On top da handle fo da lock. 
I open da door fo da one dat love me, But he wen turn go way awready. He no stay. My heart drop cuz he no stay. I wen go look fo him, but I no can find him. I call him, but he no ansa me. 
Da guys dat guard da town wen find me Wen dey stay go aroun check up da town. Dey wack me. Dey bruise me. An dey grab my coat an take um away, Dass da guys dat guard da walls. 
Eh you wahines from Jerusalem, I tell you guys fo make one promise, If you guys find da one dat love me, Wat you goin tell him? Tell him dat I love him so plenny Dat stay make me come weak! 
Eh! You da mos beautiful wahine! How come you tink da one dat love you Mo betta den da guys dat love odda wahines? An how come you make us promise fo do dis stuff? 
Da one I love shine bright! He strong looking! He mo betta den ten tousan oddas! 
His head jalike da bestes kine gold. His hair stay curly, An black jalike one raven bird. 
His eyes jalike doves By da watta streams, Jalike dey wash um wit milk An put um by one full pool. 
Da beard on his cheeks smell nice, Jalike gardens all pile up wit balsam spice bush. His lips jalike lily flowas Dat get myrrh kine perfume all ova. 
His arms look jalike gold rods Dat get jewelry stones from Spain all ova um. From da ches to da thighs, jalike one flat piece ivory dey polish, Wit blue lapis lazuli kine stones all ova um. 
His legs look jalike poses, da kine dey make from marble stone Dat sit on top pure gold bases. Wen you look at him, Make you tink a da awesome cedar trees Lebanon side. 
Inside his mout, stay sweet! Eryting bout him, make me like take him! Eh! You young Jerusalem wahines! Dis one, da one I love, an he my fren too! 
