Songs.
26.
One David kine song Eh! You Da One In Charge! You da judge, So tell erybody I neva do notting bad! Cuz da way I live, I do eryting how I suppose to do. I stay trus you, Da One In Charge, An I no change my mind. 
So tes me, Da One In Charge. Make me pass yoa tes. Hemo all da junks I get inside, Look deep inside me, An look inside my head. 
Cuz all da time, I know fo shua you stay tight wit yoa peopo. Da way I live, I know I can trus you. 
I no hang out wit da kine guys dat do wase time kine stuff. I no stick aroun da ones dat like hide wat dey do. 
Wen da peopo dat do bad kine stuff come togedda, I no like wat dey do! Da peopo dat no stay do wass right, I no hang out with dem! 
Eh! You Da One In Charge! Inside yoa Temple, I goin wash my hands Fo show dat I neva do notting wrong. Den I goin walk aroun yoa altar fo make da sacrifice ready. 
Same time, I goin make shua erybody hear me tell Dat you da bestes. I goin tell da story Bout all da awesome kine tings you do. 
Eh! You Da One In Charge! Fo real kine, I like da house wea you live! Fo real kine, I like go da place Wea peopo see how awesome you stay! 
Wen you go afta da peopo dat do bad kine stuff, No take away my life, same time. Wen you go afta da killa guys, Make shua I no mahke! 
Dem guys, dey real sly buggahs Fo make bad kine stuff happen. Peopo give dem plenny unda da table kine money. 
But me, da way I live, I do eryting how I suppose to do. Az why, get me outa trouble An do good tings fo me. 
Now, jalike I get one solid place fo stan on top Dat stay flat, az how I no goin fall down. An ova hea, wea all God peopo come togedda, I goin tell, “Da One In Charge, he do real good tings fo me!” 
