Songs.
83.
Asaf wen make dis Song Fo God. God, no jus say notting! No go easy! No hold back fo do someting, God! 
Eh! Da diffren peopos Dat stay agains you, Dey stay amping out An making big noise. Da ones dat hate you, Dey make tantaran fo make Jalike dey goin bus you up. 
Dey stay make one sly kine plan Fo wipe out yoa peopo. Dey come togedda fo talk Bout how dey goin go afta Da peopo you love. 
Dey tell, “Go come! We go wipe out Da whole Israel nation! Fo nobody rememba Da Israel name no moa!” 
Cuz da ones dat stay agains you, Come togedda fo figga out Wat dey goin do to you. An dey make one deal fo bus you up— 
Dey da Edom peopo An da Ishmael peopo, Da Moab peopo An da Hagrim peopo, 
Da Gebal peopo an da Ammon peopo An da Amalek peopo, Da peopo from Filisha, An da ones dat live Tyre town. 
Da Assyria peopo join dem too. Dey all help da peopos Dat get Lot fo dea ancesta. 
Make to dem jalike you wen make To da Midian peopo befo time, Jalike you wen wipe out Sisera an Jabin nea da Kishon Riva, 
Da time oua peopo Wen wipe dem out nea Endor, An da mahke bodies wen rot An come jalike manua Fo da groun ova dea. 
Make dea alii guys come Jalike Oreb an Zeeb. Make all dea leada guys come Jalike Zebah an Zalmunna, 
Da guys dat wen tell, “Eh! Us guys goin go take ova Da good grass places Dat God make fo da sheeps, Fo all dat come oua property!” 
But you my God. Make dem guys jalike da loose weeds, An jalike da junks from da wheat Dat da wind blow all aroun. 
Jalike da fire burn da whole fores O burn up stuff all ova da mountains, 
Same way, go sen yoa storms Fo chase dem guys away. Sen yoa hurricanes Fo make dem come real sked. 
Make dem lose face an come shame, fo dem like find out bumbye Wat kine god you, Da One In Charge. 
I like fo dem come shame an sked foeva. I like fo dem mahke Cuz dey lose face to da max! 
You, yoa name Da One In Charge! I like dose peopos know Dat no mo anodda god jalike you! You da God Dass Mo Importan Den All Da Odda Gods! You stay in charge a da whole world! 
