Local Leadas.
15.
Laytas, wen time fo harves da wheat, Samson take one young goat fo present, an go fo see his wife. He tell, “I goin go my wife bedroom.” But her faddah no let him go inside. 
Her faddah tell, “I wen stay shua dat you hate her. So I give her to yoa fren. She get one sistah dass mo young, an mo good looking. Let her come yoa wife!” 
Samson tell dem, “Now I get da right fo pay back you Filisha guys! I goin hurt you fo real!” 
So he go out an catch three hundred foxes. He tie dea tails to each odda, two by two. Den he tie one torch to ery two fox tails. 
He burn da torches, an let da foxes run all ova da Filisha guys wheat fields. He burn up dea wheat fields, dea grape fields, an dea olive trees. 
Wen da Filisha guys aks, “Who wen do dis?” somebody tell dem, “Was Samson, da son-in-law a da guy from Timnah, cuz dey give Samson wife to his fren.” So da Filisha guys go up an burn her up an her faddah too, an dey mahke. 
An Samson tell dem, “Cuz you guys make lidis, I no goin let you guys go till I pay you guys back!” 
He attack dem an go wild. He kill plenny a dem. Den he go down an stay inside one cave inside da Etam cliff. 
Da Filisha guys go dea make camp inside da Judah land. Dey spread out aroun Lehi. 
Da Judah guys aks, “How come you guys come fo fight us?” Dey tell, “We come fo catch Samson, an make him oua prisona. Us guys goin do to him jalike he wen do to us.” 
Den three tousan guys from Judah go down by da cave inside da Etam cliff. Dey tell Samson, “You donno dat da Filisha guys stay in charge a us guys, o wat?! Wat dis, you wen do to us guys?!” He tell, “I ony do to dem jalike dey wen do to me.” 
Dey tell um, “We come fo tie you up, an give you to da Filisha guys.” Samson tell dem, “Make one strong promise to me, dat you no goin attack me.” 
Dey tell, “Kay den. Us guys ony goin tie you up an give you to dem. We no goin attack you.” So dey tie him up wit two new ropes, an lead him from da cliff. 
Wen dey come nea Lehi, da Filisha guys come by Samson, yelling. Da Spirit from Da One In Charge take him ova an give him powa. Da ropes aroun his arms come jalike burn up linen cloth, an dey drop from his hands. 
He find one jaw bone from one donkey dat mahke ony litto bit befo time. He use dat fo kill one tousan Filisha guys. 
Den Samson tell, “Wit da jaw bone from one donkey, One pile, two pile! Wit da jaw bone from one donkey, I wen kill one tousan guys!” 
Wen he pau talk, he throw way da jaw bone. An dey call dat place “Ramat Lehi,” dat mean “Jaw Bone Hill.” 
Samson stay real thirsty. So he yell to Da One In Charge, an tell, “You wen help me, yoa worka guy, fo win ova dem fo real! But now, look jalike I gotta mahke cuz I too thirsty! Den az true dat dese guys goin catch me, o wat?! Cuz dey no mo yoa mark fo show dey yoa guys!” 
Den God split open one hollow place Lehi side, an watta come out from ova dea. Wen Samson drink um, he come strong one mo time. So dey call dat puka fo watta “Puka Wea He Yell To God,” an stay dea still yet Lehi side. 
Samson lead da Israel peopo fo twenny year, da time wen da Filisha peopo stay dea. 
