Songs.
52.
Fo da main music guy, from da time Doeg da Edom guy tell King Saul, “David wen go by Ahimelek da pries guy.” Dis one David kine song fo make peopo tink plenny. Eh, you tough guy! How come you talk big Wen you do bad kine stuff?! (But God stay tight wit me All da time.) 
You tink bout how you goin hurt peopo. An da tings you tell hurt peopo, Jalike you cut um Wit one sharp knife, Cuz you bulai um. 
You like do bad kine stuff Mo den good kine stuff. You like bulai, Mo den tell da trut. 
You like tell da kine stuff dat wipe out peopo. You get bulaia kine mout. 
But God, he goin smash you So you stay bus up all da time. He goin grab you An drag you outa yoa tent, Fo throw you In da Mahke Peopo Place, Jalike he pull out one plant Wit da roots fo kill um. 
Da peopo dat stay do wass right, Dey goin see wat happen to you, An dea jaw goin drop. Den dey goin laugh at you. An dey goin tell, 
“Check out dis guy! He neva like aks God fo take kea him. He tell, ‘Fo shua I can handle!’ Cuz he get plenny money. He tink he strong, cuz he know He can jam up eryting!” 
Me, wen I stay inside yoa Temple, God, I stay grow strong Jalike one olive tree. I stay trus you, God, Cuz I know you stay tight wit me Foeva an eva. 
I goin tell erybody I yoa guy, all da time, You da one wen do all dat. In front da peopo dat stay tight wit you, I goin tell wat kine god you, Cuz you real good! 
