Local Leadas.
20.
Den all da Israel peopo from Dan north side to Beer-Sheba south side, an from Gilead, go out togedda, an go in front Da One In Charge, Mizpah town. 
All da army leada guys an all da main guys fo da Israel ohanas stan dea places wea all God peopo come togedda. Get 400,000 army guys wit swords. 
Da Benjamin guys hear dat da odda Israel guys go up Mizpah town. Den da Israel guys tell, “Tell us how dis shame kine stuff happen.” 
So da Levi guy, da husban a da wahine dey wen kill, tell, “Me an my odda wife come Gibeah inside Benjamin fo stay dea dat nite. 
Nite time, da Gibeah leada guys wen come afta me. Dey go aroun da house, cuz dey like kill me. Dey rape my odda wife, an she mahke. 
I take her mahke body, cut her in pieces, an sen one piece to ery ohana inside Israel, cuz dey do dis real shame kine ting inside da Israel land! 
Now, all you Israel guys, tell wat you figga az da bestes ting fo us guys do hea!” 
All da peopo stan up togedda, an tell, “No mo nobody from us go back dea house! 
But now, dis wat we goin do to da Gibeah guys. We goin pull straw fo know who fo sen, fo go agains da Gibeah guys. 
We goin take ten guys from ery hundred guys from all da Israel ohanas, an one hundred from ery tousan guys, an one tousan from ery ten tousan guys, fo dem get stuff fo da army guys. Den, wen da army guys get dea, Gibeah side, inside da Benjamin land, okay fo dem make to da Benjamin guys how suppose to, cuz a all dis shame kine stuff dey wen do inside Israel.” 
So all da Israel guys come togedda jalike dey one guy, fo go agains da Gibeah guys. 
Da Israel ohana guys sen guys all ova da Benjamin ohana land, fo tell, “Wat we goin do bout dat shame kine stuff da Gibeah guys wen do? 
Now, give up dose no good kine guys from Gibeah, fo us kill dem fo throw out dis real bad kine stuff from Israel.” But da Benjamin guys no lissen da odda Israel guys. 
Dey come from dea towns an come togedda Gibeah side fo fight da Israel guys. 
Right den an dea da Benjamin guys get 26,000 guys wit swords from dea towns, an 700 guys dat da Gibeah peopo wen pick. 
From all dese guys, get 700 a dem dat use da lef hand. Dose guys can sling one stone at one hair, an no miss um! 
Da odda Israel guys dat not from Benjamin, line up 400,000 guys, an dey all know how fo fight wit swords. 
Da Israel guys go up to Bethel, an aks God fo tell um, “From us guys, who goin go firs fo fight da Benjamin guys?” Da One In Charge tell um, “Da Judah guys go firs.” 
Da nex morning da Israel guys get up an move dea camp nea Gibeah. 
Da Israel guys go out fo fight da Benjamin guys, an line up fo war agains Gibeah. 
Da Benjamin guys come out from Gibeah, an kill 22,000 Israel guys dat day. 
But da Israel army guys give good kine words to each odda. Dey line up one mo time, same place dey wen line up da firs day. 
Da Israel guys go up an cry in front Da One In Charge till almos dark. Dey aks Da One In Charge fo tell um, “We goin go agains oua braddahs one mo time, da Benjamin guys?” Da One In Charge tell dem, “Go agains dem.” 
Den day numba two, da Israel guys go nea da Benjamin guys. 
Dat time, wen da Benjamin guys come out from Gibeah fo fight da Israel guys, dey kill 18,000 Israel guys dat all get swords. 
Den all da Israel peopo, an all da army guys, go up to Bethel. Dey sit ova dea, crying in front Da One In Charge. Dey skip food dat day fo pray till almos dark, an make burn up kine sacrifices, an da kine sacrifices dat tell dat dey stay good wit Da One In Charge. 
An da Israel peopo aks Da One In Charge wat fo do. (Dat time, Da Box Fo No Foget Da Deal wit God stay Bethel side, 
an Eleazar boy Finehas, Aaron grankid, work in front da Box.) Dey aks, “We goin go up fo fight oua braddahs one mo time, da Benjamin guys, o wat?” Da One In Charge tell, “Go! Cuz tomorra I goin make you guys win ova dem.” 
Den some a da Israel guys hide all aroun Gibeah, fo get ready fo go afta da Benjamin guys. 
Day numba three, da Israel guys go up agains da Benjamin guys one mo time, an line up agains da Gibeah guys, jalike dey wen do befo time. 
Da Benjamin guys go out fo fight um, an dey go mo far from Gibeah town. Dey start fo kill some Israel guys jalike befo, so bout thirty guys mahke country side an on top da roads. One road go to Bethel, an da odda go Gibeah. 
Da Benjamin guys stay tell, “Us guys stay winning ova dem jalike befo time!” But da Israel guys stay tell, “We go back jalike dey winning, an pull um away from Gibeah town fo dem go on top da roads.” 
Da main bunch a da Israel guys go from wea dey stay, an line up fo fight nea Baal-Tamar. But same time, da odda Israel guys dat stay hide, jump up from dea place da west side a Gibeah town. 
Den 10,000 Israel guys dat fight real good go strait an attack Gibeah town. Dey fight so hard dat da Benjamin guys donno dat someting mo bad goin happen to dem. 
Da One In Charge make da Israel guys win ova da Benjamin guys. Dat day da Israel guys kill 25,100 Benjamin guys, no matta da Benjamin guys get swords. 
Den da Benjamin guys know dat da Israel guys wen win ova dem. Dis how eryting wen happen. Da Israel guys wen let da Benjamin guys chase dem, cuz dey trus da guys dat stay hide nea Gibeah. 
Da guys dat stay hide go real fas inside Gibeah town, spread out, an kill erybody inside da town wit dea swords. 
Da Israel guys wen make one plan befo time wit da guys dat goin hide, fo da guys dat go inside make plenny smoke go up from da town, 
fo da odda Israel guys know az time fo turn aroun an attack da Benjamin guys. Da Benjamin guys wen start fo fight. Dey kill bout thirty Israel guys, an dey tell, “We stay win ova dem jalike befo time!” 
But wen da smoke start fo go up from da town, da Benjamin guys turn aroun. Dey see da smoke from eryting inside dea town going up inside da sky. 
Den da Israel guys turn back fo fight, an da Benjamin guys come real sked, cuz dey know dey goin come wipe out! 
Az why dey run away from in front da Israel guys fo follow da road dat go da boonies, but dey still no can get away from da fight. An get guys come outa Gibeah an Bethel too, an wipe dem out ova dea. 
Da Israel guys make one circle aroun some a da Benjamin guys an chase da oddas east from Gibeah town too. 
18,000 Benjamin guys mahke, no matta dey know how fo fight good. 
Wen da res a da Benjamin army guys turn aroun an try run fo da Rimmon Cliff inside da boonies, da Israel guys kill 5,000 Benjamin guys on top da main roads. Da Israel guys stay chase da Benjamin guys all da way to Gidom, an wack 2,000 mo guys ova dea. 
Dat day, all togedda, get 25,000 Benjamin guys wit swords dat mahke, no matta dey know how fo fight. 
But get 600 guys turn aroun an run away inside da boonies to da Rimmon Cliff. Dey stay dea four month. 
Da Israel guys go back da Benjamin land, an wack all da peopo inside da towns wit swords. Dey kill da animals too, an eryting dey find. An all da towns dey find, dey burn um down. 
