Jesus Guys.
25.
Govna Festus come Cesarea side fo take charge, an three day layta he go from Cesarea to Jerusalem. 
Az wea da Main Pries guys an da Jew leadas come in front him an blame Paul fo do someting wrong. 
Dey beg Festus fo do someting fo dem. Dey like him fo bring Paul to Jerusalem cuz dey like kill him on da way ova dea. 
Festus tell um, “Paul stay one prisona inside Cesarea, an I going back dea litto moa. 
Make some a yoa leada guys go wit me fo poin finga him Cesarea side, if he do someting wrong.” 
Festus stay ova dea eight o ten days, an den he go back Cesarea. Da nex day, he sit down on top da judge chair, an tell fo bring Paul in front him. 
Paul come, an da Jew guys dat come from Jerusalem stan aroun Paul, an poin finga him plenny. But dey no can show proof notting. 
Paul tell, “I neva do notting wrong agains da Jew Rules, o da Temple, o Cesar, da Big King.” 
Festus like do someting fo da Jew guys, so he tell Paul, “You like go Jerusalem an stan in front me ova dea fo tell bout all dis stuff?” 
Paul tell, “I goin stan in front King Cesar. Dass da right place fo me stan. I neva do notting wrong to da Jew guys. An you know dass true. 
If I wen do someting wrong fo me gotta mahke, az okay fo me mahke. But if da stuff dey tell agains me no stay true, nobody get da right fo turn me ova to dem. Sen me in front King Cesar den!” 
Festus talk to his helpa guys, den he tell, “You like go in front King Cesar. Kay den. Dass wea you goin go!” 
Bumbye King Agrippa an Queen Bernice come Cesarea fo give dea aloha to Festus. 
Cuz dey goin stay ova dea long time, Festus tell King Agrippa bout Paul. He tell, “Get one guy ova hea dat Felix leave inside da prison. 
Wen I wen go Jerusalem, da Main Pries guys an da older leadas fo da Jews poin finga him, an tell me Festus fo go punish him. 
I tell um dat da Rome peopo no turn ova nobody befo dey stan in front da judge. Den dey can poin finga him an he can tell his side. 
Wen dey come ova hea by me, right den an dea I no wait. I wen sit on top da judge chair da nex day an tell um fo bring da prisona in front me. 
Wen da guys dat poin finga him stan up fo talk, dey neva tell notting I figga dey goin tell. 
But dem guys tink one way an Paul tink anodda way, an dey make argue bout dat, an bout one mahke guy name Jesus, dat Paul tell he still stay alive. 
I neva know how fo judge dat kine stuff. Dass why I tell him if he like go Jerusalem an stan in front da judge ova dea. 
But Paul tell he like go in front King Cesar. Az why I tell da army guys fo guard him till dat time come.” 
King Agrippa tell Festus, “I like lissen dis guy.” Festus tell, “Tomorra you goin hear him.” 
Da nex day King Agrippa an Queen Bernice come all dress up an make one big show. Dey go inside one big place wit all da main military guys an da main leada guys fo da town. Festus tell da guys fo bring Paul inside an dey bring him. 
Festus tell, “King Agrippa, an all you guys dat stay hea wit us, hea da guy! All da Jew guys tell me bout him inside Jerusalem an ova hea inside Cesarea. Dey yell dat he gotta mahke right now. 
But I neva find notting he do dat he gotta mahke. But he tell he like go in front King Cesar, az why I goin sen um ova dea Rome side. 
But I no mo notting fo write down bout him in one letta fo sen to Cesar, da one in charge a Rome. Dass why I bring him in front all you guys, an even mo in front you, King Agrippa, fo you check him out, an den I can write down someting. 
Cuz I figga no stay good fo sen one prisona ova dea if I no can tell how come dey poin finga him.” 
